ORDE do 20 de decembro de 2006 pola que se determinan os servizos mínimos dirixidos a garantir os servizos esenciais no Centro de Transfusións de Galicia en Pontevedra, Vigo, Ferrol, Santiago de Compostela, A Coruña e Lugo durante as folgas convocadas polos representantes de persoal, con carácter indefinido, durante as últimas dúas horas de cada quenda de traballo.
CONSELLERÍA DE SANIDADE — III. OUTRAS DISPOSICIÓNS — 21/12/2006

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño de 1998), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocadas polos representantes de persoal as folgas, que afectan a todos os traballadores da Fundación Centro de Transfusións de Galicia nos centros de Pontevedra, Vigo e Ferrol, así como ao persoal médico do centro de Santiago de Compostela para o día 11 de decembro de 2006, con carácter indefinido, nos horarios que comprenden as dúas horas finais de cada quenda de traballo, a Consellería de Sanidade, por Orde do 5 decembro de 2006, publicada no Diario Oficial de Galicia o 11 de decembro de 2006 (DOG nº 236), fixa os servizos mínimos dirixidos a garantir os servizos esenciais neses centros. A orde establece no artigo primeiro os efectivos necesarios ata o día 21 de decembro de 2006, dispoñendo a seguir que, no caso de que as necesidades asistenciais o aconsellen e tendo en conta a duración indefinida da folga, poderán modificarse os efectivos dos servizos mínimos establecidos na orde.
Os días 12 e 13 de decembro pasados, respectivamente, os representantes de persoal convocan folga a partir do día 23 de decembro no centro da
Coruña, e a partir do 26 de decembro no centro de Lugo, con carácter indefinido e nos horarios que comprenden as dúas horas finais de cada quenda de traballo.
Oídos os comités de folga,
DISPOÑO:
Artigo 1º.-As convocatorias de folga realizadas polos representantes de persoal con carácter indefinido, que afectan a todos os traballadores da Fundación Centro de Transfusións de Galicia nos centros de Pontevedra, Vigo e Ferrol, así como ao persoal médico do centro de Santiago de Compostela, que se iniciou o día 11 de decembro de 2006, e as convocatorias que afectan ao persoal médico dos centros da Coruña e Lugo, a partir dos días 23 e 26 de decembro, respectivamente, deberán entenderse condicionadas ao mantemento dos servizos mínimos, segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura da subministración de sangue e hemoderivados a todos os centros sanitarios, tanto públicos como privados, do ámbito da comunidade autónoma, así como evitar que se produzan prexuízos aos doadores e, consecuentemente, aos posibles receptores.
Tales mínimos responden á necesidade de compatibilizar o respecto ineludible ao exercicio do dereito á folga coa atención aos usuarios que, baixo ningún concepto, poden quedar desasistidos polas características do servizo dispensado e pola duración da folga.
Para o establecemento destes servizos mínimos tense en conta que desde o inicio da folga, o pasado día 11 de decembro, diminuíron as doazóns realizadas en relación co incremento da demanda de sangue por parte dos hospitais, de xeito que tras a subministración habitual, as peticións de subministración de urxencia superan o número de doazóns realizadas diariamente, co que as reservas de sangue se situarían por debaixo dos límites mínimos considerados indispensables para a subministración aos centros hospitalarios, así como para garantirlles a cobertura aos usuarios.
Entrando na análise pormenorizada dos servizos mínimos, estes quedan fixados como segue:
1. Cando a recolla se realice en unidade móbil, en quenda de mañá, tarde ou noite, os servizos mínimos compóñense:
-Naqueles centros onde a folga afecte a todo o persoal, de 1 médico, 1 ATS/DUE e 1 condutor.
-Naqueles outros onde a folga afecte unicamente ao persoal médico, de 1 médico.
2. Cando a recolla se realice en punto fixo de extracción, en quenda de mañá ou tarde, o persoal de servizos mínimos está composto:
-Nos centros onde a folga afecte a todo o persoal, de 1 médico e 1 ATS/DUE.
-Nos que afecte a folga só ao persoal médico, de 1 médico.
A xustificación destes efectivos debe constar no expediente de determinación de mínimos do centro e debe exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Artigo 2º.-A designación nominal, que deberá recaer nos profesionais de xeito rotatorio, será determinada polo director xerente do centro e notificada aos profesionais designados.
O profesional designado como servizo mínimo que desexe exercer o seu dereito de folga poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º.-Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo de 1977).
Artigo 4º.-O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º.-Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 20 de decembro de 2006.
María José Rubio Vidal
Conselleira de Sanidade
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA